สังคมข่าวหุ้น
*ตลาดหุ้นทั้งภูมิภาค รวมทั้งหุ้นไทย วิตกสงครามการค้าสหรัฐฯและจีนบานปลาย หลังจีนตอบโต้นโยบายกีดกันทางการค้าของประธานาธิบดีโดนัลด์ ทรัมป์   บวกกับราคาน้ำมันร่วงแรง นักวิเคราะห์แนะนำหันมาเล่นหุ้นกลุ่มบริโภคภายในประเทศเป็นหลัก แนวรับ 1,750 จุด  แนวต้าน 1,780 จุด
4 เม.ย. 2561

เกียรติก้อง ว่องไวยากร
*ตลาดหุ้นระส่ำทั่วโลก
*ตลาดหุ้นทั้งภูมิภาค รวมทั้งหุ้นไทย วิตกสงครามการค้าสหรัฐฯและจีนบานปลาย หลังจีนตอบโต้นโยบายกีดกันทางการค้าของประธานาธิบดีโดนัลด์ ทรัมป์   บวกกับราคาน้ำมันร่วงแรง นักวิเคราะห์แนะนำหันมาเล่นหุ้นกลุ่มบริโภคภายในประเทศเป็นหลัก แนวรับ 1,750 จุด  แนวต้าน 1,780 จุด
*งบแบงก์ไตรมาสแรกไม่ค่อยสวย ปัจจัยลบมีเพียบ ทั้งเรื่องของสงครามฟรีค่าธรรมเนียม การตั้งสำรองตามมาตรฐานบัญชีใหม่ ทำให้กำไรของแบงก์ปีนี้หดหายไปมาก กสิกรไทยของเสี่ยปั้น ไทยพาณิชย์ รวมทั้งกรุงไทย ยังต้องประคับประคองกันไปอีกปี จะหวังเห็นตัวเลขกำไรโตพรวดๆ คงยาก แต่ราคาหุ้นแบงก์บางตัวก็น่าสนใจ โดยเฉพาะ BBL ของเฮียโทนี่ รวมทั้งกรุงไทย ของเฮียผยง ต่ำกว่าบุ๊คเสียอีก หากลงทุนระยะยาวก็ถือว่าเสี่ยงน้อย ดีกว่าไปไล่ตามหุ้นแพงๆ อีกหลายตัวที่เขาเล่นกันอยู่ตอนนี้
*โดนทิ้งมาหลายวัน KTC ภายใต้การบริหารของ ระเฑียร ศรีมงคล ประธานเจ้าหน้าที่บริหาร บมจ.บัตรกรุงไทย  เป็นหุ้นตัวหนึ่งที่ไม่ได้รับผลกระทบจากสงครามการค้า เติบโตจากกำลังซื้อภายในประเทศล้วนๆ  แนวรับ 300 บาทน่าจะเอาอยู่  แต่กลัวว่าเด้งคราวนี้ไม่ทันจะแตะ 300 บาทก็ขึ้นแล้ว แนวต้าน 350 บาทน่าสนใจทยอยเก็บ
*EA ของสมโภชน์ อาหุนัย ประธานกรรมการบริหารยังคงร่วงหนัก นักลงทุนลดการถือ หลังกระทรวงพลังงานมีแผนจะชะลอการเปิดรับซื้อไฟฟ้าจากพลังงานทดแทนเพิ่มเติมในช่วง 5 ปี BGRIM ก็ถูกทิ้งไปด้วย ขวัญผวากันไปตามๆ กัน
*TRUE ของเฮียศุภชัย เจียรนนท์ ยังรอลุ้นกสทช. ส่งเรื่องให้คสช.พิจารณาเรื่องการช่วยเหลือผู้ประกอบการทีวีดิจิทัล และคลื่น 900 รอบสอง หลังจากรอบแรกถูกบิ๊กตู่ตีกลับ ดันราคาสวนตลาดวานนี้ด้วยความหวังว่าคสช.จะออกมาตรา 44 มาช่วย
*กลุ่มพลังงานอย่างปตท. รวมทั้งลูกๆ กดดันตลาดวานนี้ หลังราคาน้ำมันลดลงค่อนข้างแรง งานนี้ อาจได้เห็นราคาน้ำมันกลับไปบริเวณ 50 เหรียญอีกครั้ง หลังจากตะวันออกกลางค้นพบแหล่งน้ำมันใหม่ ประกอบกับสงครามการค้าทำให้คาดว่าความต้องการใช้น้ำมันจะลดลง งานนี้เทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ บริษัท ปตท. คงต้องออกแรงมากหน่อย ก่อนส่งไม้ต่อให้คนใหม่ “ชาญศิลป์ ตรีนุชกร”
*MTLS ถูกกระหน่ำเทขายอย่างหนัก แม้ว่าเฮียชูชาติ เพ็ชรอำไพ ประธานกรรมการบริหาร จะพยายามชี้แจงว่าไม่ได้รับผลกระทบจากมาตรการคุมนอนแบงก์ก็ตาม แต่ราคาก็เตี้ยลงเรื่อยๆ คงต้องมาดูกันตอนประกาศงบไตรมาสแรกว่าจะออกมานิวไฮอีกหรือเปล่า
*อภิชัย เรามานะชัย จาก บล.แอพเพิล เวลธ์  แนะเกาะติดสถานการณ์สงครามการค้าระหว่างจีน-สหรัฐฯอย่างใกล้ชิด หวั่นกระทบเป็นวงกว้าง กดดัน SET เดือน เม.ย. เคลื่อนไหวในกรอบ 1,760–1,850 จุด แต่ยังเชื่อมั่นเทศกาลจ่ายปันผล บจ. เป็นปัจจัยบวกหนุนดัชนีฯ แนะนำ Selective Buy กลุ่มแบงก์ BBL, TISCO กลุ่มพลังงาน &amp; ปิโตรเคมี PTT, PTTEP,PTTGC,IVL กลุ่มส่งออกอาหาร CPF, GFPT, TFG กลุ่มท่องเที่ยว ERW, MINT, CENTEL กลุ่มค้าปลีก ROBINS, GLOBAL และกลุ่มโรงพยายาล BDMS, BCH